CELEX: 32009R0097
Language: sl
Date: 2009-02-02 00:00:00
Title: Uredba Komisije (ES) št. 97/2009 z dne 2. februarja 2009 o izvajanju Uredbe (ES) št. 295/2008 Evropskega parlamenta in Sveta o strukturni statistiki podjetij glede uporabe prilagodljivega modula (Besedilo velja za EGP)

3.2.2009   
            
            
               SL
            
            
               Uradni list Evropske unije
            
            
               L 33/6
            
         
      UREDBA KOMISIJE (ES) št. 97/2009
   z dne 2. februarja 2009
   o izvajanju Uredbe (ES) št. 295/2008 Evropskega parlamenta in Sveta o strukturni statistiki podjetij glede uporabe prilagodljivega modula
   (Besedilo velja za EGP)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe (ES) št. 295/2008 Evropskega parlamenta in Sveta z dne 11. marca 2008 o strukturni statistiki podjetij (1) in zlasti člena 3(4) Uredbe,
   ob upoštevanju naslednjega:
   
               (1)
            
            
               Uredba (ES) št. 295/2008 je vzpostavila skupni okvir za zbiranje, urejanje, pošiljanje in ovrednotenje statističnih podatkov Skupnosti o strukturi, dejavnosti, konkurenčnosti ter rezultatih podjetij v Skupnosti.
            
         
               (2)
            
            
               V tesnem sodelovanju z državami članicami je treba načrtovati uporabo prilagodljivega modula iz člena 3(2)(j) navedene uredbe in določiti njegov obseg, seznam karakteristik, referenčno obdobje, dejavnosti, ki se zajamejo, in zahteve za kakovost.
            
         
               (3)
            
            
               Dostop do financiranja je bistvena politična omejitev v večini držav članic in tudi v Skupnosti. Obstajajo jasni znaki za to, da so se evropska podjetja znašla v finančni vrzeli, zlasti če hitro rastejo ali če veljajo za mlada podjetja. Zato so statistični podatki potrebni, da se omogoči analiza položaja teh podjetij v primerjavi z vsemi malimi in srednjimi podjetji. Te podatke je treba, če je mogoče, povzeti iz obstoječih virov.
            
         
               (4)
            
            
               Za vse nadaljnje potrebne tehnične podrobnosti veljajo smernice in priporočila, ki jih je pripravila Komisija (Eurostat) v tesnem sodelovanju z državami članicami.
            
         
               (5)
            
            
               Ukrepi, predvideni s to uredbo, so v skladu z mnenjem Odbora za statistični program –
            
         SPREJELA NASLEDNJO UREDBO:
   Člen 1
   Prilagodljivi modul iz člena 3(2)(j) Uredbe (ES) št. 295/2008 se uporabi za pripravo statističnih podatkov o dostopu podjetij do financiranja. Podatki se zbirajo za podjetja v nefinančni poslovni skupnosti, ki so imela v letu 2005 10 do 249 zaposlenih, bila v letu 2008 še aktivna in imajo v referenčnem obdobju 10 ali več zaposlenih, kakor je navedeno v členu 6, ter za podpopulacije hitro rastočih podjetij (povprečna letna rast zaposlovanja več kot 20 % na leto v obdobju od 2005 do 2008) in „gazele“ (hitro rastoča podjetja, stara do pet let), ustanovljene v letu 2003 ali 2004.
   Člen 2
   Za omejitev obremenitve podjetij in stroškov držav članic se, če je mogoče, uporabijo obstoječi podatki iz administrativnih virov.
   Člen 3
   Karakteristike, ki se vključijo v zbiranje podatkov, so:
   
               (a)
            
            
               pomen lastniškega položaja na začetku delovanja podjetja in v času opazovanja za dostop do financiranja;
            
         
               (b)
            
            
               stopnja in uspešnost vseh poskusov za pridobitev različnih vrst notranjega in zunanjega financiranja ter razlogi za nepridobitev takega financiranja;
            
         
               (c)
            
            
               obseg garancij za poslovna posojila;
            
         
               (d)
            
            
               lastnikovo/menedžerjevo dojemanje stroškov in obremenitve pridobivanja poslovnih posojil ter finančnega položaja podjetja;
            
         
               (e)
            
            
               pomen izbire finančne ustanove (geografska bližina, zlasti čezmejna posojila, tuje lastništvo proti domačemu, status že obstoječe stranke itd.);
            
         
               (f)
            
            
               razmerje dolg/prihodki od prodaje in druga korelacija finančnih karakteristik v izkazih podjetij ter njihov pomen za prihodnjo rast podjetja;
            
         
               (g)
            
            
               ocena potrebe po prihodnjem financiranju, njegove oblike ter razlogi za to potrebo;
            
         
               (h)
            
            
               ocena povezave možnosti financiranja in njihove razpoložljivosti ter perspektive za rast zaposlovanja;
            
         
               (i)
            
            
               ocena celotne administrativne obremenitve za podjetja;
            
         
               (j)
            
            
               trud, potreben za izpolnitev morebitnega vprašalnika o dostopu do financiranja.
            
         Člen 4
   Zajete dejavnosti so naslednji agregati skupne statistične klasifikacije gospodarskih dejavnosti v Evropski skupnosti, kakor je bila vzpostavljena z Uredbo (ES) št. 1893/2006 Evropskega parlamenta in Sveta (2) (NACE Rev. 2), če gre za tržne dejavnosti:
   
               (a)
            
            
               B do E (industrija);
            
         
               (b)
            
            
               F (gradbeništvo);
            
         
               (c)
            
            
               G do N (storitve, agregirane razen J, K (finančne storitve) in M);
            
         
               (d)
            
            
               J (storitve IKT);
            
         
               (e)
            
            
               M (poslovne, znanstvene, tehnične storitve).
            
         Člen 5
   Pristojni nacionalni organi v državah članicah pošljejo rezultate o karakteristikah iz člena 3 te uredbe, vključno z zaupnimi podatki, Komisiji (Eurostatu) v skladu z obstoječimi predpisi Skupnosti o pošiljanju zaupnih statističnih podatkov, zlasti z Uredbo Sveta (Euratom, EGS) št. 1588/90 z dne 11. junija 1990 o prenosu zaupnih podatkov na Statistični urad Evropskih skupnosti (3).
   Predpisi Skupnosti se uporabljajo pri obravnavanju rezultatov, če ti vsebujejo zaupne podatke. Podatki se pošljejo v elektronski obliki. Podatki se pošljejo v obliki, skladni s standardi izmenjave, ki jih navaja Komisija (Eurostat). Podatki se pošljejo ali se naložijo v elektronski obliki v enotno vstopno točko za podatke, ki jo vzdržuje Komisija (Eurostat).
   Člen 6
   Referenčno obdobje je navedeno obdobje v letu 2010, v katerem se bodo podatki bodisi zbirali iz obstoječih virov bodisi podjetij.
   Člen 7
   Zahteva za kakovost je predložitev podatkovnih nizov, ki zajemajo naslednje število statističnih enot na sodelujočo državo članico:
   
               —
            
            
               Nemčija, Španija, Francija, Italija in Združeno kraljestvo: po 1 800 anketiranih podjetij ali ekvivalent v obstoječih podatkih,
            
         
               —
            
            
               Belgija, Bolgarija, Irska, Grčija, Nizozemska, Poljska, Slovaška in Švedska: po 900 anketiranih podjetij ali ekvivalent v obstoječih podatkih,
            
         
               —
            
            
               Danska in Finska: po 500 anketiranih podjetij ali ekvivalent v obstoječih podatkih,
            
         
               —
            
            
               Latvija in Litva: po 300 anketiranih podjetij ali ekvivalent v obstoječih podatkih,
            
         
               —
            
            
               Ciper in Malta: po 233 anketiranih podjetij ali ekvivalent v obstoječih podatkih.
            
         Člen 8
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 2. februarja 2009
      
         
            Za Komisijo
         
         Joaquín ALMUNIA
         
         
            Član Komisije
         
      
   
   
      (1)  UL L 97, 9.4.2008, str. 13.
   
      (2)  UL L 393, 30.12.2006, str. 1.
   
      (3)  UL L 151, 15.6.1990, str. 1.